ডেনিস লিলিকে টপকে দ্রুততম আড়াইশো উইকেটের মালিক হয়ে গেলেন রবিচন্দ্রন অশ্বিন। বাংলাদেশের বিরুদ্ধে একমাত্র টেস্টের চতুর্থ দিনে শতরানকারী মুশফিকুর রহিমকে আউট করার সঙ্গে সঙ্গে এই মাইলস্টোনে পৌঁছে গেলেন ভারতের স্পিন তারকা।
৪৫তম টেস্টেই আড়াইশো উইকেটের মালিক হয়ে গেলেন তিনি। এর আগে দ্রুততম হিসাবে আড়াইশো উইকেট নিয়েছিলেন ডেনিস লিলি, ৩৬ বছর আগে, ১৯৮১-তে। তবে তাঁর লেগেছিল ৪৯ টেস্ট। অশ্বিন এই মাইলফলকে পৌঁছলেন লিলির তুলনায় চার টেস্ট কম খেলেই।
গত বছর বল হাতে ঘরের মাঠে ভেলকি দেখিয়েছিলেন তিনি। ৮টা ঘরের মাঠের টেস্টে ৫৫টা উইকেট দখল করেছিলেন। দ্বিতীয় দ্রুততম হিসাবে দু’শো উইকেট স্পর্শ করেছিলেন। এ বার এল দ্রুততম আড়াইশো।
অস্ট্রেলিয়ান সমর্থকরা প্রায়ই অশ্বিনকে ‘চাকার’ বলে সম্বোধন করেন। তাঁদেরই কিংবদন্তিকে পেরিয়ে এ বার মোক্ষম জবাব দিলেন অশ্বিন।